Source: http://www.rmp.ee/ettevotlus/kasulik/ebaproportsionaalsed-dividendid-2018-06-04
Timestamp: 2018-06-24 05:33:21+00:00

Document:
Ebaproportsionaalsed dividendid - RMP.ee
Esileht » Ettevõtlus » Ettevõtlusest ja ettevõtjale » Ebaproportsionaalsed dividendi ...
Ebaproportsionaalsed dividendid
LEADELL Aivar Pilv Advokaadibüroo vandeadvokaadi abi
Osast tulenevad varalised õigused kuuluvad osanikule ja seaduse järgi makstakse osanikule osa kasumist (dividende) võrdeliselt tema osa nimiväärtusega (ÄS § 157 lõige 2).
Osanike kokkuleppel on võimalik aga sellest üldreeglist kõrvale kalduda ja anda osanikele erinevad (ebaproportsionaalsed) dividendiõigused. Sellised kokkulepped ei saa olla fikseeritud (üksnes) osanikelepingus (või muus võlaõiguslikus kokkuleppes), vaid peavad selgelt kajastuma ühingu põhikirjas (ÄS § 1541 lõige 1).
Ebaproportsionaalsus peab olema üheselt mõistetav
Mittevõrdelised dividendid on tavapärased näiteks olukorras, kus üks osanik on passiivne investor, kes ei osale ettevõtte juhtimises, ning teine osanik panustab aktiivselt oma aega ja energiat ühingu majandustegevusse. Sellisel juhul on regulatsioon põhikirjas tavapärane, kus hääleõigust teostavad osanikud küll nii, nagu seadusest tuleneb, kuid dividendi jaotus ei ole võrdeline osa suurusega (50:50), vaid ebaproportsionaalne ühe osaniku kasuks (näiteks 70:30).
Keelatud ei ole ka kokkulepped, kus kaldutakse seaduses ettenähtud proportsioonist kõrvale sellises ulatuses, et ühel osanikul dividendide saamise õigust sisuliselt ei olegi, samas kui teine osanik saab endale 100% dividenditulust. Sellised kokkulepped on tavapärased tähtajaliste õigustena, kus suurinvestor soovib n-ö eelisjärjekorras oma investeeringu tagasi saada ja seejärel toimub edasine dividendide jaotus üldistel alustel.
See, millises ulatuses, millisel osanikul on õigus dividenditulu saada, peab olema põhikirjas fikseeritud üheselt mõistetavalt. Olgu mittevõrdelise arvestuse aluseks koefitsient, matemaatiline tehe või lihtsalt määratletud protsendina, peab arvestamise alus olema põhikirjas sätestatud selgelt. Siiski ei piisa vaid põhikirjalisest kokkuleppest, et osanikele on võimalik tasuda dividende ebaproportsionaalselt ja seejärel asuda seda osanike otsuses täpsustama, kelle suhtes ja millises ulatuses erisus ikkagi kehtib (sealjuures igas järgmises otsuses võib-olla erinevalt).
Ebavõrdselt koheldava osaniku nõusolek
Kuivõrd põhikiri kinnitatakse asutamislepinguga, millega peavad nõus olema kõik osanikud, ei teki probleeme olukorras, kus ebaproportsionaalsus on ette nähtud juba osaühingu asutamisel ja kõigi osanike nõusolekul. Mis saab aga olukorras, kus ebaproportsionaalset dividendimakset ette nähtud ei olnud, kuid enamusosanik võtab ühel hetkel 2/3 häälteenamusega vastu otsuse muuta põhikirja viisil, mis näeb ette ebaproportsionaalsed dividendid ja välistab sellega ka näiteks teistele osanikele dividendiväljamakse?
Sellises olukorras on kohus asunud seisukohale, et kui eriõigused ei ole ette nähtud ühingu põhikirjas selle asutamisel, siis peavad põhikirja eriõiguste sisseviimisega nõustuma kõik need osanikud, keda vastava põhikirjamuudatusega ebavõrdselt koheldakse ja nimetatu tuleneb ÄS § 154 lõikest 1 (vt nt Tallinna ringkonnakohtu 09.11.2016 otsus tsiviilasjas nr 2-15-16477).
Arvestama peab ka sellega, et kui ühel hetkel soovivad osanikud mõne osaniku suhtes kehtinud eriõiguse lõpetada, ei ole võimalik ka seda teostada pelgalt häälteenamuse teel. Põhikirja muutmine sellisel viisil eeldab ka selle osaniku nõusolekut, kelle suhtes eriõigus lõpetatakse (ÄS § 1541 lõige 2).
Ebaproportsionaalse dividendi õiguse kehtestamisel tasuks seega läbi mõelda, kas tegemist on üksnes tähtajalise kokkuleppega või kehtib kokkulepe mõne tingimuse saabumiseni ja vastavad eeldused ühemõtteliselt põhikirjas ka kajastada. Vastasel juhul võib ootamatult kujuneda olukord, kus proportsiooni muutmine on soodustatud isiku koostöö puudumise tõttu problemaatiline.
Autor: Karin Ploom, LEADELL Aivar Pilv Advokaadibüroo vandeadvokaadi abi
Allikas: LEADELL Pilv Advokaadibüroo AS
Seotud märksõnad: osanike leping, osaühingu põhikiri, osanike suhted, ebavõrdne kohtlemine
Põhikirja muutmine 10.07.2016
Valmis tööandjaid võrdse kohtlemise küsimustes aitav veebiportaal 17.03.2016
Tööandjate teadlikkus soolise võrdõiguslikkuse seadusest on madal 04.02.2016
Töökeskkonnas toimuvasse ahistamisse tuleb suhtuda tõsiselt 21.08.2015
Sanktsioonid aastaaruande esitamata jätmisel 19.06.2018
30. juunil on 2018. aasta majandusaasta aruande esitamise tähtaeg. Paljudel on aruanne juba esitatud, paljudel veel ees, kuid paljudel võib jääda aruanne tähtaegselt ka esitamata.
Kuula Marketingi Instituudi Turundusraadiot 19.06.2018
Alates 1. augustist 2018 tuleb registreerida mahutid, milles hoitakse või ladustatakse kütust 13.06.2018
Alates 1. augustist 2018 kehtima hakkava vedelkütuse seaduse § 193 lg 1 kohaselt peab isik, kelle omandis on 10 m3 mahuga või suurem statsionaarne mahuti, milles hoitakse, ladustatakse või kavatsetakse hoida või ladustada alkoholi-, tubaka-, kütuse- ja elektriakts ...
Alkoholi reklaam 01.06.2018
Reklaamiseaduses jõustusid 1. juunil 2018. a alkoholi reklaami muudatused, mille peamine eesmärk on kaitsta rahvatervist, vähendada alkoholitarbimisest tulenevat sotsiaalset-, majandus- ja tervisekahju ning tagada lastele ja noortele toetav keskkond kasvuks ja arenguks.
Alkoholi reklaami regulatsiooni võrdlustabel 01.06.2018
Alkoholi reklaami regulatsioon on sätestatud reklaamiseaduse (edaspidi RekS) §-s 28. Tabelis on esitatud võrdlus alates 01.06.2018 jõustunud alkoholi reklaami regulatsiooni ja sellele eelnenud redaktsiooni vahel. Kuni 31.05.2018 kehtiv seadus ...

References: § 157
 § 1541
 kohus 
 § 154
 § 1541
 § 193